**Høringssvar budget 2025 – Skolebestyrelsen på Firhøj**

**Resume:**

***Budgetnedskæringer på folkeskoleområdet i Kalundborg Kommune er uholdbare****. Nedskæringer vil øge elevernes overgang til privat- og friskoler, hvor kommunen stadig skal dække en del af omkostningerne. Allerede reducerede budgetter har ført til dårlig trivsel og lave faglige resultater, som kræver ressourcer at forbedre. Flere børn har behov for specialtilbud, hvilket øger presset på de almene skoler. Derudover vil stigende priser reelt reducere rådighedsbeløbet. For at undgå forringelse af elevernes trivsel og læring er det afgørende at bevare og fokusere på at styrke skolernes budget.*

***Vi støtter investeringer i skolerne til udbedring af vedligeholdelsesefterslæb*** *– godt undervisnings- og arbejdsmiljø er afgørende for bedre trivsel og læring, Langsigtet planlægning for multifunktionelle lokaler kan gøre skolerne til samlingssteder i lokalområderne og støtte børnefamilier med integrerede tilbud.*

***At turde tænke anderledes:*** *For at imødekomme de store geografiske udfordringer i Kalundborg Kommune, bør vi overveje alternative løsninger som mobil tandplejeenhed, gratis buskort til alle elever, og mobile læringsmiljøer. Dette vil reducere transporttid, øge mobiliteten og optimere brugen af ressourcer*

**Reduktion af omkostninger på folkeskoleområdet** (forslag 19 -Råderumskatalog)

At driftsniveauet pr. elev for Kalundborg Kommunes folkeskoler og specialundervisning er højt sammenlignet med landsgennemsnittet, berettiger ikke til en budgetnedskrivning. Dette skyldes i høj grad den skolestruktur, kommunen har, samt den høje andel af elever med særlige behov.

* Nedskæringer i budgettet for almene skoler vil blot føre til, at flere elever vælger privat- eller friskoler, hvor kommunen alligevel bærer en stor del af omkostningen.
* De almene skolers budget er allerede blevet reduceret gennem flere år.
* Kalundborg Kommune har flere folkeskoler under tilsyn fra Styrelsen for Undervisning og Kvalitet og har i flere år haft dårlige trivsels- og faglige resultater. Den udvikling skal vendes, hvilket vil blive vanskeligt med reducerede budgetter, da det kræver mange års fokus og ressourcer.
* Andelen af børn, der har brug for specialtilbud, stiger – men inden visitering til specialtilbud støttes disse børns behov i længere tid i den almene skole. Dette kræver ekstra indsats og budget, men budgettet øges kun på specialundervisningsområdet (U1).
* Stigende priser betyder reelt en reduktion i rådighedsbeløbet i skolernes budget.
* Turbo-forløb er et godt initiativ for folkeskolerne. Udbredes det til at omfatte privatskoler, vil det betyde færre forløb i de almene skoler, og denne støtte vil så skulle finansieres via skolernes reducerede budget.
* Understøttelse af Folkeskole Strategien (U12) og udviklingspuljen (H40) er vigtig for de almene skoler. Det er her, vi kan søge midler til tiltag, der ligger ud over, hvad det almene driftsbudget giver mulighed for. På Firhøj har vi f.eks. fået midler til tolærerordninger, nye læringsmiljøer mv.
* Hvis kulturtilbud som ”Kumult” fjernes, skal skolerne selv finansiere disse tilbud, hvilket reelt mindsker råderummet i skolernes budget.

**Konklusion:** Den fagopdelte undervisning ligger fast – en reduktion af budgettet vil derfor betyde færre midler til inklusion, spændende læringsmiljøer og tolærerordninger. Dette vil medføre stor risiko for forringelse af elevernes trivsel og faglige læring samt afgang af dygtige medarbejdere i skolerne grundet pressede arbejdsforhold.

**Investering i kommunens skoler** (Hensigtserklæring – H25)

Vi støtter kommunens intention om at investere i skolerne på baggrund af en grundig analyse af, hvordan vi bedst kan understøtte og udvikle både folke- og specialskoler til gavn for hele kommunen.

* **Udbedring af vedligeholdelsesefterslæb**: Det er afgørende at afsætte budget til at udbedre vedligeholdelsesefterslæbet på skolerne. På Firhøjskolen har vi allerede set positive effekter af forbedret indeklima og lavere støjniveau i de renoverede klasser.
* **Løbende renovering**: Mange års efterslæb på renovering skal håndteres, men der vil også være behov for løbende vedligeholdelse og renovering i fremtiden.
* **Opdatering af faglokaler**: Det er vigtigt at opdatere faglokalerne for at sikre alsidig undervisning, især for de elever, der ikke er så bogligt stærke. Moderne faglokaler kan inspirere flere til at vælge faglærte uddannelser.
* **Udendørsarealer**: Skolegårde, p-pladser og andre udendørs arealer er lige så vigtige som bygningerne og bør inkluderes i en langsigtet investeringsplan. På Firhøjskolen er skolegårdene i meget dårlig stand, og det er ikke rimeligt, at midler til udbedring skal tages fra driftsbudgettet.

**Konklusion:** Vi opfordrer til en langsigtet tankegang i renoveringsprojekterne, hvor multifunktionelle lokaler kan gøre skolerne til samlingssteder i lokalområdet, der også kan bruges af foreninger, ungdomsskoler, sundhedsplejersker mv. Det vil være attraktivt for børnefamilier at samle vuggestue, børnehave, skole, SFO og fritidstilbud på samme lokation, især i yderområderne, hvor der er færre tilbud og større afstande. Skolerne skal være det naturlige samlingspunkt i lokalsamfundene

**At turde tænke anderledes i Kalundborg Kommune**

Kalundborg Kommune dækker et stort geografisk område med mange yderområder og lav befolkningstæthed. I mange år er centrale funktioner blevet samlet i Kalundborg by og Høng, hvilket har medført lange transporttider for mange borgere. Det er tid til at tænke anderledes for at sikre, at flere borgere kan drage nytte af kommunens tilbud.

* **Tandpleje med mobil enhed**: I stedet for at bygge nye lokaler til tandplejen i en central by kunne vi overveje en kombination af faste lokationer og en mobil enhed. Dette vil reducere transporttiden for børn og unge og minimere fravær fra skolen.
* **Gratis buskort til alle elever**: I stedet for at fjerne buskort kunne vi overveje at give alle elever gratis buskort. Det ville spare administration og øge mobiliteten for elever i yderområderne, så de lettere kan deltage i aktiviteter og benytte faciliteter i de centrale områder, som f.eks. en ny svømmehal, springcenter og biblioteker.
* **Mobile læringsmiljøer og delt faglærerordning**: Faglokaler er dyre at etablere og vedligeholde, især på mindre skoler. Mobile læringsmiljøer, som fx fysiklokaler, og en delt faglærerordning kunne være innovative løsninger, der både strækker budgettet længere og sikrer inspirerende læringsmiljøer.

**Konklusion:** I en tid med mange prioriteringer og begrænsede midler er det afgørende at turde tænke anderledes, så flest muligt får glæde af de investeringer, der gøres i kommunen